钦定古今图书集成/明伦汇编/官常典/第219卷 > 吕夷简
## 钦定古今图书集成/明伦汇编/官常典/第219卷 > 吕夷简

按《宋史》本传：夷简，字坦夫，先世莱州人。祖龟祥，知寿
州，子孙遂为寿州人。夷简进士及第，补绛州军事推
官，稍迁大理寺丞。祥符中，试材识兼茂、明于体用科。
或言六科所以求阙政，今封禅告成，何阙政之求？罢
之。通判通州，徙濠州，再迁太常博士，河北水，选知滨
州。代还，奏农器有算，非所以劝力本也。遂诏天下农”
器皆勿算。擢提点两浙刑狱，迁尚书祠部员外郎。时
京师大建宫观，伐材木于南方，有司责期会，工徒至
有死者，诬以亡命，收系妻子。夷简请缓其役，从之。又
言盛冬挽运艰苦，须河流渐通，以卒番送。真宗曰：“观
卿奏，有为国爱民之心矣。”擢刑部员外郎兼侍御史
知杂事。蜀贼李顺叛，执送阙下，左右称贺。既而属御
史台按之，非是，贺者趣具顺狱，夷简曰：“是可欺朝廷
邪？”卒以实奏，忤大臣意。岁蝗旱，夷简请责躬修政，严
饬辅相，思所以共顺天意。及奏弹李溥专利罔上。寇
准判永兴，黥有罪者徙湖南，道由京师，上准变事。夷
简曰：“准治下急，是欲中伤准尔，宜勿问，益徙之远方。”
从之。赵安仁为御史中丞，夷简以亲嫌，改起居舍人、
同勾当通进司兼银台封駮事。使契丹还，知制诰。两
川饥，为安抚使，进龙图阁直学士，再迁刑部郎中、权
知开封府。治严办有声，帝识姓名于屏风，将大用之。
仁宗即位，进右谏议大夫。雷允恭擅徙永定陵地，夷
简与鲁宗道验治。允恭诛，以给事中参知政事。因请
“以《祥符天书》内之。方中。真宗祔庙，太后欲具生平服
玩如宫中，以银罩覆神主。夷简言：“此未足以报先帝。
今天下之政在两宫，惟太后远奸邪，奖忠直，辅成圣
德，所以报先帝者，宜莫若此也。”故事，郊祀毕，辅臣迁
官，夷简与同列皆辞之，后为例。迁尚书礼部侍郎，修
国史。进户部，拜同中书门下平章事，兼集贤殿大学
士、景灵宫使。玉清昭应宫灾，太后泣谓大臣曰：“先帝
尊道奉天而为此，今何以称遗旨哉？”夷简意其将复
营构也，乃推《洪范》灾异以谏，太后默然，因奏罢二府
兼宫观使，进吏部，拜昭文馆大学士、监修国史。史成，
辞进官。天圣末，加中书侍郎。章懿太后为顺容，薨，宫
中未治丧。夷简朝奏事，因曰：“闻有宫嫔亡者。”太后矍
然曰：“宰相亦预宫中事邪？”引帝偕起。有顷，独出曰：“卿
何间我母子也？”夷简曰：“太后他日不欲全刘氏乎？”太
后意稍解。有司希太后旨，言岁月葬未利。夷简请发
哀成服，备仪仗葬之。大内火，百官晨朝而宫门不开，
辅臣请对，帝御拱辰门，百官拜楼下，夷简独不拜。帝
使人问其故，曰：“宫庭有变，群臣愿一望清光。”帝举帘
见之，乃拜，诏以为修大内使。内成，进尚书右仆射兼
门下侍郎。辞仆射，乃兼吏部尚书。初，荆王子养禁中，
既长，夷简请出之。太后欲留，使从帝诵读。夷简曰：“上
富《春秋》，所亲非儒学之臣，恐无益圣德。”即日命还邸
中。太后崩，帝始亲政事。夷简手疏陈八事，曰正朝纲、
塞邪径、禁货赂、辨佞壬、绝女谒、疏近习、罢力役、节冗
费，其劝帝语甚切。帝始与夷简谋，以张耆、夏竦皆太
后所任用者也，悉罢之。退告郭皇后，后曰：“夷简独不
附太后邪？但多机巧，善应变耳。”由是夷简亦罢为武
胜军节度使、检校太傅、同中书门下平章事、判陈州。
及宣制，夷简方押班，闻唱名，大骇，不知其故。而夷简
素厚内侍副都知阎文应，因使为中诇，久之，乃知事
由皇后也。岁中而夷简复相。初，刘涣上疏请太后还
政，太后怒，使投岭外。属太后疾革，夷简请留之。至是，
涣以前疏自言，帝擢涣右正言，顾谓夷简：“向者枢密
院亟欲投涣，赖卿以免。”夷简谢，因曰：“涣由疏外故敢
言，大臣或及此，则太后必疑。风旨自陛下，使子母不
相安矣。”帝以夷简为忠。郭后以怒尚美人，批其颊，误
伤帝颈。帝以爪痕示执政大臣，夷简以前罢相故，遂
主废后议。仁宗疑之，夷简曰：“光武，汉之明主也。郭后
止以怨怼坐废，况伤陛下颈乎？”夷简将废后，先敕有
司，无得受台谏章奏。于是御史中丞孔道辅、右司谏
范仲淹率台谏诣阁门请对，有旨令台谏诣中书，夷
简乃贬出道辅等。后遂废。宗室子益众，为置大宗正
纠率，增教授员，加右仆射，封申国公。王曾与夷简数
争事，不平，曾斥夷简纳赂市恩。夷简乞置对，帝问曾，
曾语屈，于是二人皆罢。夷简以镇安军节度使、同平章事、判许州，徙天雄军。未几，以右仆射复入相，逾年，
进位司空，辞不拜，徙许国公。时方饬兵备，以判枢密
院事，而谏官田况言总判名太重，改兼枢密使。契丹
聚兵幽、蓟，声言将入寇，议者请城洛阳，夷简谓：“契丹
畏壮侮怯，遽城洛阳，亡以示威。景德之役，非乘舆济
河，则契丹未易服也。宜建都大名，示将亲征，以伐其
谋。”或曰：“此虚声尔，不若修洛阳。”夷简曰：“此子囊城郢
计也。使契丹得渡河，虽高城深池，何可恃耶？”乃建北
京。未几，感风眩，诏拜司空、平章军国重事。疾稍间，命
数日一至中书裁决可否。夷简力辞，复降手诏曰：“古
谓髭可疗疾，今翦以赐卿。”三年春，帝御延和殿召见，
敕乘马至殿门，命内侍取兀子舆以前，夷简引避久
之，诏给扶毋拜，乃授司徒、监修国史，军国大事，与中
书、枢密同议。固请老，以太尉致仕，朝朔望。既薨，帝见
群臣涕下曰：“安得忧国志身如夷简者！”赠太师、中书
令，谥文靖。自仁宗初立，太后临朝十馀年，天下晏然，
夷简之力为多。其后元昊反，四方久不用兵，师出数
败。契丹乘之，遣使求关南地，颇赖夷简计画，选一时
名臣报使契丹，经略西夏，二边以宁。然建募万胜军，
杂市井小人，浮脆不任战斗。用宗室补环卫宫，骤增
奉赐，又加遗契丹岁缯金二十万。当时不深计之，其
后费大而不可止。郭后废，孔道辅等伏阁进谏，而夷
简谓伏阁非太平事，且逐道辅。其后，范仲淹屡言事，
献《百官图》，论迁除之敝，夷简指为狂肆，斥于外，时论
以此少之。夷简当国柄最久，虽数为言者所诋，帝眷
倚不衰，然所斥士，旋复收用，亦不终废。其于天下事，
屈伸舒卷，动有操术。后配食仁宗庙，为世名相。始，王
旦奇夷简，谓王曾曰：“君其善交之。”卒与曾并相。后曾
家请御篆墓碑，帝因惨然思夷简，书《怀忠之碑》四字
以赐之。有《集》二十卷。子公绰、公弼、公著、公孺。公著自
有传。